ທ່ານ Kerry ແລະ ທ່ານ Ban ຫາທາງຍຸດຕິ ການ​ສູ້​ລົບ​ ລະ​ຫວ່າງ ອິສຣາແອ​ລ ​ແລະກຸ່ມຮາ​ມັສ (ວີດີໂອ)
ທ່ານ Ban Ki-moon ​ແລະທ່ານ John Kerry ສືບຕໍ່ຫາລືກັນ ກັບ​ເຈົ້າໜ້າ​ທີ່​ອີ​ຈິບ ໃນຄວາມພະຍາຍາມ ເພື່ອ​ຫາ​ທາງ​ ໃຫ້ມີການຍຸດຕິການ​ສູ້​ລົບ ​ລະ​ຫວ່າງອິສຣາແອ​ລ ​ແລະກຸ່ມຮາ​ມັສ.
ເລຂາທິການໃຫຍ່ຂອງສະຫະປະຊາຊາດ ທ່ານ Ban Ki- moon ແລະລັດຖະມົນຕີຕ່າງປະເທດສະຫະລັດ ທ່ານ John Kerry ກຳລັງສືບຕໍ່ປະຊຸມກັນ ກັບບັນດາເຈົ້າໜ້າທີ່ ກ່ຽວຂ້ອງ ຢູ່ນະຄອນຫຼວງໄຄໂຣ ຂອງປະເທດອີຈິບ ໃນຄວາມ ພະຍາຍາມ ເພື່ອຫາທາງໃຫ້ມີການຍຸດຕິ ການສູ້ລົບກັນ ລະຫວ່າງອິສຣາແອລ ແລະກຸ່ມຮາມັສ ການຕໍ່ສູ້ກັນ ທີ່ດຳເນີນມາເປັນເວລາສອງອາທິດແລ້ວນັ້ນ ຍັງບໍ່ມີທ່າທີວ່າຈະຜ່ອນຄາຍລົງແຕ່ຢ່າງໃດ ໃນວັນອັງຄານ ມື້ນີ້ ໃນຂະນະທີ່ອິສຣາ ແອລສືບຕໍ່ທຳການໂຈມຕີທາງອາກາດ ໃສ່ຫຼາຍໆເປົ້າໝາຍ ຢູ່ໃນເຂດ Gaza ເຮັດໃຫ້ມີຢ່າງນ້ອຍ 10 ຄົນເສຍຊີວິດ ໃນຂະນະທີ່ມີການຍິງ ຈະຫລວດຫຼາຍໆລູກ ຈາກເຂດ Gaza ເຂົ້າໄປໃສ່ ອິສຣາແອລ ເຊັ່ນດຽວກັນ ໃນຕອນເຊົ້າມື້ນີ້ ທ່ານ Kerry ໄດ້ພົບປະກັບຫົວໜ້າໜ່ວຍສືບລັບຂອງ ປາແລສໄຕນ໌ ທ່ານ Majid Faraj ກ່ອນທຳການປຶກສາຫາລື ກັບລັດ ຖະມົນຕີຕ່າງປະເທດອີຈິບ ທ່ານ Sameh Shukri ທັງທ່ານ Kerry ແລະ ທ່ານ Shukri ກ່າວວ່າ ພວກຕົນໄດ້ມີຄວາມ ຫວັງວ່າ ຈະບໍ່ພຽງແຕ່ ມີການບັນລຸການຢຸດຍິງເທົ່ານັ້ນ ແຕ່ຍັງຈະສາມາດກ້າວໄປສູ່ຂັ້ນຕອນການສ້າງສັນຕິພາບ ໃນຂອບເຂດທີ່ກວ້າງ ຂວາງກວ່າເກົ່າ ລະຫວ່າງອິສຣາແອລແລະປາແລສໄຕນ໌ ທ່ານ Ban ທີ່ໄດ້ຮຽກຮ້ອງໃຫ້ທັງສອງຝ່າຍ ຍຸດຕິຄວາມຮຸນແຮງໂດຍທັນທີ ແລະເລີ້ມຕົ້ນ ເຈລະຈາກັນ ຢ່າງບໍ່ມີເງື່ອນໄຂລ່ວງໜ້າໃດໆນັ້ນ ມີກຳນົດຈະອອກເດີນທາງໄປອິສຣາແອລ ເພື່ອພົບປະກັບນາຍົກລັດຖະ ມົນຕີ Benjamin Netanyahu ແລະໄປເຂດຝັ່ງຕາເວັນ ຕົກຂອງແມ່ນ້ຳຈໍແດນ ຫຼື West Bank ເພື່ອໂອ້ລົມ ກັບບັນດາເຈົ້າໜ້າທີ່ຂອງປາແລສໄຕນ໌